Document ID: /roh_data/filtered/fineweb-2-filterrobots_roh.jsonl.gz/4136

A moda concisa
En l'internet chattas ti cussegls medicinals e schizunt medischinas "miraculusas" per survegnir musculs pli gronds u per far dietas. Savens sa tracti dentant da cugliunarias. Plinavant poi esser ch'ils medicaments n'èn betg permess en Svizra, e per tals scumonds datti probablamain buns motivs.
Cun paucas excepziuns è la spediziun da medicaments scumandada en Svizra. Cumprar pitschnas quantitads da medicaments a l'exteriur u en l'internet è permess. Sch'ins n'observa betg las restricziuns da quantitad, na ristgan ins betg mo che la duana confisceschia la rauba, mabain er ch'ins stoppia pajar ina multa. Sche ti prendas medicaments empustads en l'internet senza consultar ina persuna spezialisada, pericliteschas ti tia sanadad. Ils medicaments pon avair fauss dosadis, cuntegnair substanzas nuschaivlas e schizunt esser privlus.
Ti fas meglier da consultar in medi u in apotecher e da laschar ta cussegliar professiunalmain. Uschia eviteschas ti che ti ta tissientas cun x medicaments zambregiads sezs. Cun paucs pleds: Cun la sanadad na fan ins betg narradads.
Tips
- Na cumpra nagins medicaments en l'internet, sche la persuna responsabla davos ina pagina d'internet n'è betg enconuschenta e sche quella na deriva betg da la branscha medicinala, sche las indicaziuns sin la pagina d'internet èn incumplettas, sch'ils vendiders n'èn betg numnads e.u.v. Ti fas meglier dad ir en in'apoteca.
- Na crai betg che ti sajas in profi en dumondas da sanadad grazia a las infurmaziuns en l'internet. Savens èsi meglier dad ir tar in medi u tar in apotecher empè da leger ils commentaris en in forum. Uschiglio has ti mintgatant il sentiment d'avair tschiffà tut las nauschas malsognas da quest mund.